എയിംസ്: കാസര്കോടിെന്റ സാധ്യത മങ്ങി കാസര്കോട്: ഓള് ഇന്ത്യ ഇന്സ്റ്റിറ്റ്യൂട്ട് ഓഫ് മെഡിക്കല് സയന്സസ് എയിംസ് അനുവദിക്കുന്ന കാര്യത്തില് കാസര്കോട് പരിഗണനയില് ഇല്ലെന്ന് മുഖ്യമന്ത്രി പിണറായി വിജയന് വ്യക്തമാക്കിയതോടെ ജില്ലയുടെ സാധ്യത വീണ്ടും മങ്ങി. കാസര്കോടിെന്റ പിന്നാക്കാവസ്ഥയും സ്ഥലസൗകര്യവുമെല്ലാം കണക്കിലെടുത്ത് എയിംസ് ലഭിക്കുമെന്ന പ്രതീക്ഷ കൂടിയാണ് മുഖ്യമന്ത്രിയുടെ പ്രസ്താവനയോടെ ഇല്ലാതായത്. എയിംസ് കാസര്കോട് അനുവദിക്കണമെന്ന് ആവശ്യപ്പെട്ട് ജില്ലയില് ഒട്ടേറെ പ്രചാരണ പരിപാടികള് നടക്കുന്നതിനിടെയാണ് പ്രസ്താവന വന്നത്. കാസര്കോട് എം.എല്.എ എന്.എ. നെല്ലിക്കുന്നിെന്റ ചോദ്യത്തിന് നിയമസഭയിലാണ് മുഖ്യമന്ത്രി മറുപടി നല്കിയത്. കേരളത്തില് എയിംസ് അനുവദിക്കുന്ന കാര്യത്തില്തന്നെ ഒരുറപ്പും കിട്ടിയിട്ടില്ലെന്നും വര്ഷങ്ങളായി സംസ്ഥാനം ഇത് ആവശ്യപ്പെടുന്നുണ്ടെന്നുമാണ് മുഖ്യമന്ത്രി മറുപടി നല്കിയത്. 2021 ജൂലൈയില് കേന്ദ്ര ആരോഗ്യമന്ത്രിയുമായി ന്യൂഡല്ഹിയില് നടത്തിയ കൂടിക്കാഴ്ചയിലും ആഗസ്റ്റില് മന്ത്രി കേരളത്തില് എത്തിയപ്പോഴും എയിംസ് വിഷയം ഉന്നയിച്ചിട്ടുണ്ട്. കൂടിക്കാഴ്ചകളുടെ അടിസ്ഥാനത്തില് കഴിഞ്ഞമാസം 22ന് കേന്ദ്ര ആരോഗ്യമന്ത്രിക്ക് അയച്ച കത്തില് കോഴിക്കോട് കിനാലൂരില് 200 ഏക്കര് ഭൂമി ലഭ്യമാക്കാമെന്ന് അറിയിച്ചിട്ടുള്ളതായും മുഖ്യമന്ത്രി വിശദീകരിച്ചു. കാസര്കോട് ഇതിനായി പരിഗണിക്കുന്നില്ലെന്നും മുഖ്യമന്ത്രി രേഖാമൂലം മറുപടി നല്കി. മുഖ്യമന്ത്രിയുടെ പ്രസ്താവന വന്നതുമുതല് ജില്ലയിലെ വിവിധ സംഘടനകളും കൂട്ടായ്മകളും കടുത്ത പ്രതിഷേധത്തിലാണ്. കേന്ദ്ര സര്വകലാശാല പ്രഖ്യാപിച്ച അന്നുമുതല് എയിംസും കാസര്കോട് വരുമെന്ന പ്രചാരണം ശക്തമായിരുന്നു. കേന്ദ്ര സര്വകലാശാലയോട് ചേര്ന്ന ഭൂമിയില് എയിംസ് സ്ഥാപിക്കാന് കഴിയുമെന്ന നിര്ദേശവും മുന്നോട്ടുവെച്ചു. ജില്ലയില് മറ്റ് സ്ഥലങ്ങളും നിര്ദേശിച്ചു. ഏറ്റവുമൊടുവില് കാസര്കോടിന് എയിംസ് വേണം എന്ന കാമ്ബയിന് ജില്ലയില് സജീവമായി. ആരോഗ്യരംഗത്ത് കാസര്കോട് ഏറ്റവും മോശമായ അവസ്ഥയിലാണ് എന്ന് നന്നായി അറിയുന്ന മുഖ്യമന്ത്രിതന്നെ ജില്ലയെ പരിഗണിക്കാതെ മാറ്റിനിര്ത്തിയതില് എയിംസ് കാസര്കോട് ജനകീയ കൂട്ടായ്മ വര്ക്കിങ് ചെയര്മാന് നാസര് ചെര്ക്കളം പ്രതിഷേധിച്ചു. ജില്ലയുടെ പേര് ഉള്പ്പെടുത്തുന്നതുവരെ സമരം തുടരും. സമരം ഏത് രീതിയിലാണ് എന്നും എവിടെയൊക്കെ എന്നുമുള്ള കാര്യത്തില് ഉടന് തീരുമാനമെടുക്കുമെന്നും അദ്ദേഹം അറിയിച്ചു. എയിംസ്: സര്ക്കാര് നിലപാടില് പ്രതിഷേധിച്ചു നീലേശ്വരം: എന്ഡോസള്ഫാന് ഉള്പ്പെടെയുള്ള ദുരിതബാധിതര്ക്ക് സമാശ്വാസമാകുമായിരുന്ന എയിംസ് സാധ്യതാപട്ടികയില് കാസര്കോട് ജില്ലയെ പരിഗണിക്കുന്നില്ലെന്ന സര്ക്കാര്നയം തിരുത്തണമെന്ന് കേരള പ്രദേശ് ഗാന്ധിദര്ശന് വേദി ജില്ല കമ്മിറ്റി ആവശ്യപ്പെട്ടു. കിനാനൂര്കരിന്തളം, പുല്ലൂര്പെരിയ തുടങ്ങിയ പഞ്ചായത്തുകളില് എയിംസ് സ്ഥാപിക്കാനാവശ്യമായ സര്ക്കാര് ഭൂമി ലഭ്യമായിരിക്കെ ഒരു പ്രദേശംപോലും സാധ്യതാപട്ടികയില് ഉള്പ്പെടുത്താത്തത് തികച്ചും പ്രതിഷേധാര്ഹമാണ്. ജില്ല ചെയര്മാന് നന്ദകുമാര് കോറോത്ത് അധ്യക്ഷത വഹിച്ചു. ഡോ. പി.വി. പുഷ്പജ, രാഘവന് കുളങ്ങര, ടി. ധനഞ്ജയന്, ലിസി ജേക്കബ്, ടോംസണ് ടോം, കെ.പി. സുധര്മ, ലിനി മനോജ്, എ.വി. കീര്ത്തന എന്നിവര് സംസാരിച്ചു.